Framsóknarflokkurinn bætir við sig rúmum þremur prósentustigum í nýrri könnun MMR um fylgi stjórnmálaflokka. Níu flokkar myndu ná sæti á þingi.
Könnunin var gerð dagana 4. til 14. júní.
Sjálfstæðisflokkurinn mælist sem fyrr stærstur með rúmlega 25 prósent fylgi og tapar einu og hálfu prósentustigi frá fyrri könnun.
Framsóknarflokkurinn bætir við sig rúmum þremur prósentustigum og mælist með 12,3 prósent. Viðreisn bætir við sig rúmu prósentustigi og mælist með 9,1 prósenta fylgi. Píratar tapa hins vegar einu prósentustigi og mælast með 12,2 prósent.
Fylgi annarra flokka mælist nær óbreytt frá síðustu könnun.
Vinstri græn eru með 11,9 prósent, Samfylking 10,6 prósent, Miðflokkurinn 6,6 prósent, Flokkur fólksins 5,5 og Sósíalistaflokkurinn með 5,3 prósent.
Stuðningur við aðra mældist 1,2 prósent samanlagt.
Samkvæmt þessu myndu níu flokkar ná sæti á þingi og hafa aldrei verið fleiri. Stuðningur við ríkisstjórnin mælist 54,9 prósent og eykst um rúmt prósentustig frá síðustu könnun.
Stuðningur við ríkisstjórnina eykst um rúmt prósentustig samkvæmt nýrri könnun MMR. Níu flokkar myndu ná sæti á þingi. 